**OBČINA IZOLA – Občinski svet**

**MESTNA OBČINA KOPER – Občinski svet**

**OBČINA PIRAN – Občinski svet**

# O D L O K

**o preoblikovanju javnega zavoda za lekarniško dejavnost Obalne lekarne Koper**

**(neuradno prečiščeno besedilo)**

1. člen

S tem odlokom Občina Izola, s sedežem v Izoli, Sončno nabrežje 8, Mestna občina Koper s sedežem v Kopru, Verdijeva 10 in Občina Piran s sedežem v Piranu, Tartinijev trg 2 (v nadaljnjem besedilu: ustanoviteljice) preoblikujejo javni zavod za lekarniško dejavnost Obalne lekarne Koper (v nadaljnjem besedilu: zavod).

Ustanoviteljske pravice izvršujejo občinski sveti in župani ustanoviteljic.

1. člen

Ime zavoda je: OBALNE LEKARNE KOPER

 FARMACIE COSTIERE CAPODISTRIA

Sedež zavoda je: Koper-Capodistria, Kidričeva-Via Boris Kidrič 2

Zavod lahko spremeni ime in sedež le v soglasju z ustanoviteljicami.

1. člen

Zavod je ustanovljen za opravljanje lekarniške dejavnosti za območje občin Izola, Koper in Piran.

Zavod je pravna oseba s pravicami in dolžnostmi, ki so določene z zakonom in tem odlokom.

Zavod ima pečat pravokotne oblike. Na njem sta izpisana ime in sedež zavoda v slovenskem in italijanskem jeziku. Pečat je podrobneje urejen v statutu zavoda.

4. člen

Dejavnost zavoda se izvaja v organizacijskih enotah, ki jih določa statut zavoda:

Lekarna Koper-Farmacia Capodistria, Kidričeva ulica, Via B.Kidrič 2, Koper-Capodistria

Lekarna Izola-Farmacia Isola, Trg Republike, Piazza della Repubblica 3, Izola-Isola

Lekarna Piran-Farmacia Pirano, Tartinijev trg, Piazza G. Tartini 4, Piran-Pirano

Lekarna Lucija-Farmacia Lucia, Cesta solinarjev, Strada dei solinari 1, Lucija-Lucia

Lekarna Semedela-Farmacia Semedella, Pahorjeva ulica, Via Roman Pahor 63, Koper-Capodistria

Galenski laboratorij-Laboratorio galenico, Kidričeva, Via B. Kidrič 2, Koper-Capodistria

Organizacijska enota ni pravna oseba.

Organizacijske enote imajo pravico naročati blago v okviru sklenjenih pogodb in obsegu, določenim z letnim planom.

5. člen

Dejavnosti zavoda so:

C/10.890 Proizvodnja drugih prehrambenih izdelkov, drugje nerazvrščenih

C/20.420 Proizvodnja parfumov in toaletnih sredstev

C/21.100 Proizvodnja farmacevtskih surovin

C/21.200 Proizvodnja farmacevtskih preparatov

G/47.650 Trgovina na drobno v specializiranih prodajalnah z igračami in rekviziti za igre in zabavo

G/47.730 Trgovina na drobno v specializiranih prodajalnah s farmacevtskimi izdelki

G/47.740 Trgovina na drobno v specializiranih prodajalnah z medicinskimi in ortopedskimi pripomočki

G/47.750 Trgovina na drobno v specializiranih prodajalnah s kozmetičnimi in toaletnimi izdelki

G/47.781 Trgovina na drobno v specializiranih prodajalnah z očali

G/47.789 Druga trgovina na drobno v drugih specializiranih prodajalnah

G/47.910 Trgovina na drobno po pošti ali po internetu

M/73.120 Posredovanje oglaševalskega prostora

M/75.000 Veterinarstvo

N/82.110 Nudenje celovitih pisarniških storitev

O/84.120 Urejanje zdravstva, izobraževanja, kulturnih in drugih socialnih storitev, razen obvezne socialne varnosti.

Dejavnost zavoda se šteje kot javna služba, katere izvajanje je v javnem interesu.

Poleg dejavnosti iz prvega odstavka tega člena opravlja zavod tudi druge posle, ki so potrebni za njegov obstoj in za opravljanje dejavnosti, ne pomenijo pa neposrednega opravljanja dejavnosti, kot npr. preskrba s pomožnimi zdravilnimi sredstvi, ortopedskimi pripomočki, sredstvi za nego in drugimi sredstvi za zdravljenje in varovanje zdravja ter s predmeti splošne rabe na drobno, izdelovanje zdravil in pomožnih zdravilnih sredstev ter preverjanje njihove kakovosti, opravljanje analiz kontrolno analiznega laboratorija, izdelovanje in izdajanje veterinarskih zdravil, svetovanje pri predpisovanju in uporabi zdravil in informativna dejavnost.

6. člen

Organi zavoda so:

- svet zavoda,

- direktor,

- strokovni svet zavoda.

Zavod ima lahko tudi druge organe, ki jih določa zakon ali statut zavoda.

7. člen

Svet zavoda šteje 10 (deset) članov in ga sestavljajo:

a) 6 (šest) članov, predstavnikov ustanoviteljic, in sicer 2 (dva) predstavnika Mestne občine Koper, 2 (dva) predstavnika Občine Piran in 2 (dva) predstavnika Občine Izola,

b) 3 (tri) člani, predstavniki delavcev,

c) 1 (en) član, predstavnik zavarovancev in drugih uporabnikov.

Občinski svet Mestne občine Koper in Občinska sveta Občin Izola in Piran imenujejo vsaka svoja predstavnika v svet zavoda.

Predstavnike delavcev izvolijo delavci zavoda neposredno po postopku in na način, ki ga v skladu z zakonom določajo pravila zavoda.

Predstavnika zavarovancev oziroma drugih uporabnikov imenuje Zavod za zdravstveno zavarovanje, Območna enota Koper.

Mandat članov sveta traja štiri leta in so lahko ponovno izvoljeni oziroma imenovani za to funkcijo. Mandatna doba začne teči z dnem konstituiranja sveta zavoda.

8. člen

Svet zavoda:

* sprejema statut in druge splošne akte;
* predlaga ustanoviteljicam spremembo in razširitev dejavnosti;
* imenuje in razrešuje direktorja po predhodnem soglasju ustanoviteljic;
* sprejema program dela;
* spremlja izvrševanje programa dela;
* sprejema finančni načrt in spremlja njegovo realizacijo;
* sprejema zaključni račun in ga posreduje ustanoviteljicam;
* sklepa o investicijah in investicijsko-vzdrževalnih delih;
* daje ustanoviteljicam in direktorju zavoda predloge in mnenja o posamičnih vprašanjih;
* sprejema program razreševanja presežnih delavcev;
* daje soglasje k sklepanju pogodb in sprejetim odločitvam, za katere je tako predvideno v pravilih;
* opravlja druge zadeve v skladu z zakonom in tem odlokom.

9. člen

Poslovodni organ zavoda je direktor.

Direktor organizira in vodi delo ter poslovanje zavoda, predstavlja in zastopa zavod in je odgovoren za zakonitost in strokovnost dela zavoda.

Direktor zavoda zastopa in predstavlja zavod v pravnem prometu.

Za direktorja zavoda je lahko na podlagi javnega razpisa imenovan kandidat, ki ima izobrazbo, pridobljeno po študijskih programih 2. stopnje oziroma ima raven izobrazbe, ki v skladu z zakonom ustreza izobrazbi 2. stopnje, ima najmanj 5 let delovnih izkušenj in obvlada italijanski jezik na višji ravni.

Če poslovodna funkcija in funkcija vodenja strokovnega dela zavoda nista ločeni, mora direktor imeti ob izpolnjevanju ostalih pogojev iz četrtega odstavka tega člena izobrazbo farmacevtske smeri, pridobljeno po študijskih programih 2. stopnje oziroma ima raven izobrazbe, ki v skladu z zakonom ustreza izobrazbi 2. stopnje.

Če sta poslovodna funkcija in funkcija vodenja strokovnega dela zavoda ločeni, vodi strokovno delo zavoda strokovni vodja, ki mora imeti ob izpolnjevanju ostalih pogojev iz četrtega odstavka tega člena izobrazbo farmacevtske smeri, pridobljeno po študijskih programih 2. stopnje oziroma ima raven izobrazbe, ki v skladu z zakonom ustreza izobrazbi 2. stopnje.

10. člen

Direktorja imenuje in razrešuje svet zavoda s soglasjem ustanoviteljic.

Direktor je imenovan za 4 leta in je po poteku mandata lahko ponovno imenovan.

11. člen

V pravnem prometu zastopa in predstavlja direktor zavod neomejeno in je pooblaščen za sklepanje pogodb v okviru finančnega načrta, razen:

* pogodb o investicijah oz. investicijsko-vzdrževalnih delih, za katere je potreben sklep sveta zavoda
* pogodb o nakupu ter odtujitvi nepremičnin, ki služijo izvajanju javne službe, za kar je potreben sklep tiste ustanoviteljice, na območju katere deluje lekarna.

Pristojnosti direktorja so podrobneje opredeljene v statutu zavoda v skladu z zakonom in tem odlokom.

12. člen

Strokovni svet zavoda je kolegijski strokovni organ zavoda.

Naloge, sestavo in način oblikovanja strokovnega sveta določa statut zavoda.

13. člen

Sredstva za izvajanje dejavnosti zavod pridobiva:

* po pogodbi s strani nosilcev obveznega in dodatnega zdravstvenega zavarovanja,
* s prodajo blaga in storitev,
* z dotacijami, darili,
* iz sredstev ustanoviteljic v skladu z njihovimi letnimi proračuni,
* z drugimi viri.

14. člen

Zavod odgovarja za svoje obveznosti in samostojno nastopa v pravnem prometu do višine sredstev, s katerimi razpolaga. Za upravljanje s premoženjem je zavod odgovoren ustanoviteljicam.

Ustanoviteljice zavoda odgovarjajo za obveznosti zavoda do višine sredstev, ki jih z letnim programom namenjajo v proračunu za dejavnost zavoda.

15. člen

Obalne lekarne nadaljujejo z opravljanjem dejavnosti v istih poslovnih prostorih in z opremo, ki jo je zavod uporabljal za opravljanje dejavnosti do uveljavitve tega odloka.

Premoženje zavoda je last ustanoviteljic. Nepremično premoženje je last ustanoviteljice, na območju katere organizacijska enota deluje. Razmerja med zavodom in lastniki glede uporabe nepremičnega premoženja se uredijo s posebno pogodbo. Lastninski deleži na preostalem premoženju se določijo s pogodbo in v skladu s kriteriji, ki jih v imenu ustanoviteljic določijo in sklenejo župani občin v okviru predmeta poslovanja.

Zavod lahko razpolaga s premičnim premoženjem.

Zavod je dolžan upravljati premoženje s skrbnostjo dobrega gospodarja.

16. člen

O razporeditvi presežka prihodkov nad odhodki odloča svet zavoda vključno z možnostjo prenosa presežka na račune ustanoviteljic.

Ustanovitelji ne prevzemajo v breme proračuna odgovornosti za kritje eventuelno nastale izgube iz poslovanja.

S presežki prihodkov nad odhodki, pridobljenimi na drug način, razpolaga zavod samostojno, za plače pa lahko sredstva nameni po predhodnem soglasju ustanoviteljic.

17. člen

Zavod je dolžan ustanoviteljicam vsako leto dostaviti finančni načrt, plan razvoja zavoda, zaključni račun z bilanco uspeha, poročati o izvajanju letnega delovnega načrta, posredovati druge podatke potrebne za spremljanje dejavnosti in za statistične namene.

18. člen

Dosedanji v.d. direktor opravlja to dolžnost do konstituiranja novih organov, vendar najdlje eno leto.

Dosedanji svet zavoda opravlja svoje naloge do konstituiranja sveta v skladu s tem odlokom.

19. člen

Vršilec dolžnosti direktorja mora uskladiti statut zavoda z določili tega odloka v treh mesecih, konstituirati organe zavoda in priglasiti spremembe vpisa v sodni register najkasneje v šestih mesecih od uveljavitve tega odloka.

20. člen

Pogodbo iz 15. člena v imenu ustanoviteljic podpišejo župani do 31.12.1999.

21. člen

Zavod se vpiše v sodni register in je pravni naslednik Obalnih lekarn Koper, ki so vpisane v sodni register pri registrskem sodišču v Kopru pod številko reg. vl. 1/01060/00 ter prevzame vse pravice in obveznosti tega zavoda.

22. člen

Z uveljavitvijo tega odloka preneha veljati odločba o ustanovitvi Lekarne Koper štev. 6452/1 z dne 17. 12. 1954 Okrajnega ljudskega odbora Koper, kakor tudi vsi kasnejši sklepi o statusnih spremembah.

23. člen

Ta odlok se objavi v Uradnih objavah, ko ga sprejmejo Občina Izola, Mestna občina Koper in Občina Piran in začne veljati naslednji dan po objavi.

**Odlok o spremembah in dopolnitvah Odloka o preoblikovanju javnega zavoda za lekarniško dejavnost Obalne lekarne Koper (Uradni list RS, št. 4/2013) vsebuje naslednjo končno določbo:**

8. člen

Ta odlok se objavi v Uradnih glasilih Občine Izola, Mestne občine Koper in Občine Piran in začne veljati naslednji dan po zadnji objavi.

Številka: 145-02-1/99 Županja

Izola, 23.12.1999 Občine Izola

Breda Pečan

Številka: K 0153-2/99 Predsednik Obč. sveta

Koper, 30.9.1999 Mestne občine Koper

Lojze Peric

Številka: 2200-1/99 Županja

Piran, 4.11.1999 Občine Piran

Vojka Štular